ВЪПРОСИ И ОТГОВОРИ
по процедура
чрез подбор на проекти
BG14MFPR001-2.009 „Продуктивни инвестиции и иновации в аквакултурите“, вид дейност „Продуктивни инвестиции и иновации в аквакултурите” по Програма за морско дело, рибарство и аквакултури 2021-2027 (ПМДРА),

одобрени от Ръководителя на Управляващия орган на ПМДРА с докладна записка № 93-3325 от 23.07.2026 г.

I. Въпрос с рег. номер: BG14MFPR001-2.009-Q001,
зададен по електронна поща: vbccluster@abv.bg,
на 10.07.2024 г.,
чрез Информационната система за управление и наблюдение на средствата от Европейските фондове при споделено управление (ИСУН):
Уважаеми господа, 
Компания създадена през 2022 година, която е инвестирала в стопанство за аквакултури, но първите приходи от дейност актвакултурно производство са през 2025 година ще получи ли оценка по критерий "Основна дейност от производство на аквакултури – (за предходните три години поне 50% от приходите на кандидата са от аквакултурно производство)". 

С уважение ,
Христина Василева

Отговор на въпроса:
В т. 22. „Допустими за финансиране разходи“ на Условията за кандидатстване (УК) по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ са посочени критериите за подбор на проектни предложения на етап „Техническа и финансова оценка“.
По критерий  4 „Основна дейност от аквакултура“ точки се присъждат ако за предходните 3 години, предхождащи годината  на подаване на формуляра за кандидатстване 50% от приходите да са от производство на аквакултура.”.
В конкретния случай, по критерии № 4 кандидатът ще получи точки ако сумата на приходите за производство на аквакултури по КИД 2008 - код 03.2 „Развъждане и отглеждане на риба и други водни организми“, генерирани през 2025 г. е поне 50% от сумарните приходи от дейността на кандидата за последните 3 (три) финансови години, предхождащи годината на подаване на формуляра за кандидатстване и  отразени в годишния финансов отчет или с друг легитимен документ, предоставен от кандидата, в случаите, когато не е подавал годишен финансов отчет за изминалите години. За кандидата еднолични търговци - справка за предприятието към Годишния отчет за дейността му.

2. Въпрос с рег. номер: BG14MFPR001-2.009-Q002,
зададен по електронна поща: yordan.lumbev@aquafinhub.com,
на 20.07.2024 г.,
чрез Информационната система за управление и наблюдение на средствата от Европейските фондове при споделено управление (ИСУН):

Във връзка с подготовката на проектно предложение по процедура BG14MFPR001-2.009 „Продуктивни инвестиции и иновации в аквакултурите“ и с оглед коректното окомплектоване на пакета документи на етап кандидатстване, моля за Вашето официално разяснение по следния казус:
Планираното инвестиционно намерение ще се реализира в границите на вече съществуващо и регистрирано аквакултурно стопанство. Съгласно Закона за опазване на околната среда (ЗООС), кандидатът има нормативно задължение да уведоми компетентния орган – съответната Регионална инспекция по околната среда и водите (РИОСВ) – за предмета на инвестиционното си намерение.
В отговор на това уведомление, компетентният орган (РИОСВ) извършва преценка и издава официален документ (писмо/становище), който определя приложимата процедура по реда на Глава шеста от ЗООС и удостоверява допустимостта на инвестицията спрямо екологичното законодателство. В рамките на аналогични процедури по ПМДР 2014–2020 г. и ПМДРА 2021–2027 г., този документ винаги е приеман от Управляващия орган като напълно достатъчно доказателство за съответствие на етап кандидатстване.
Обръщаме внимание, че в Раздел 24, т. 6 от Условията за кандидатстване („Списък на документите, които се подават на етап кандидатстване“) е посочено изискване за представяне на „Решение за преценяване на необходимостта от извършване на оценка на въздействието върху околната среда (ОВОС)“. В случаите на модернизация на съществуващи обекти обаче, РИОСВ издава становище, че инвестицията не подлежи на задължителна процедура по ОВОС или преценка.
Предвид гореизложеното, моля да разясните:
Ще приема ли Управляващият орган на ПМДРА за достатъчно представеното официално писмо/становище от компетентния орган (РИОСВ/МОСВ), в което изрично е разписана приложимата процедура (или липсата на необходимост от такава), в случай че към момента на кандидатстване кандидатът не притежава изрично „Решение за преценяване...“, тъй като такова не се изисква по закон за конкретната инвестиция?

Отговор на въпроса:

В случай че проектното предложение е свързано с инвестиции в модернизация на вече съществуващо стопанство за производство на аквакултури, представянето на Решение за преценяване на необходимостта от извършване на оценка на въздействието върху околната среда по т. 6 от Списъка с документи по т. 24 от Условията за кандидатстване следва да се тълкува функционално, а именно – кандидатът следва да представи официалния документ, издаден от компетентния орган, удостоверяващ изпълнението на приложимите изисквания на екологичното законодателство. Когато компетентният орган е постановил, че не се изисква решение за преценяване на необходимостта от ОВОС, неговото писмо или становище изпълнява същата удостоверителна функция и следва да бъде приемано като равностоен доказателствен документ.
В случаите, при които за конкретното инвестиционно намерение компетентният орган е издал официално писмо или становище, с което е определил приложимата процедура или е удостоверил липсата на необходимост от провеждане на процедура по Глава шеста от ЗООС, този документ се счита за достатъчен за удостоверяване на съответствието на инвестиционното намерение с екологичното законодателство на етап кандидатстване по процедура BG14MFPR001-2.009 „Продуктивни инвестиции и иновации в аквакултурите“, без да е необходимо представянето на „Решение за преценяване на необходимостта от извършване на ОВОС“.


ВЪПРОСИ И ОТГОВОРИ
по процедура
чрез подбор на проекти
BG14MFPR001-2.009 „Продуктивни инвестиции и иновации в аквакултурите“, вид дейност „Продуктивни инвестиции и иновации в аквакултурите” по Програма за морско дело, рибарство и аквакултури 2021-2027 (ПМДРА),

одобрени от Ръководителя на Управляващия орган на ПМДРА с докладна записка № 93-3454 от 04.08.2026 г.

Въпрос с рег. номер: BG14MFPR001-2.009-Q003,
зададен по електронна поща: ihristova_98@abv.bg, на 31.07.2026г.,
чрез Информационната система за управление и наблюдение на средствата от Европейските фондове при споделено управление (ИСУН):
Уважаеми дами и господа,
Моля за разяснение относно приложението на процедура BG14MFPR001-2.009 „Продуктивни инвестиции и иновации в аквакултурите“.
Допустими ли са инвестиции, свързани с подобряване и възстановяване на воден обект (включително дейности по почистване, подобряване качеството на водата, филтрация и обогатяване с кислород), когато тези инвестиции са насочени към развитието на дейности за отдих и туризъм, без по проекта да е предвидено производство и реализация на продукция от аквакултури?
В конкретния случай концепцията предвижда възстановяване и подобряване на водния обект с цел създаване на зона за отдих и туризъм, като е предвидено поставянето на преместваеми екологични капсулни къщи, за чието изграждане не се извършват строително-монтажни работи по изливане на основи.
В случай че посочените дейности по принцип попадат сред допустимите разходи по процедурата, молим за становище дали тяхната допустимост е обвързана със задължително производство на продукция от аквакултури, предназначена за продажба, или могат да бъдат финансирани и когато проектът е насочен единствено към развитие на дейности за отдих и туризъм. Също така молим за становище дали поставянето на преместваеми екологични капсулни къщи като част от такава инвестиционна концепция е допустимо по процедурата.
Отговор на въпроса:
В т. 14.1.3 на Условията за кандидатстване (УК) по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ са разписани допустимите за финансиране разходи по процедурата.
Допустими са разходи за дейности, които са пряко свързани с производството на аквакултури, както и допълнителни и съпътстващи разходи към основните инвестиционни разходи в стопанство за аквакултури.
Видовете допустими разходи за производствени съоръжения и оборудване при изграждане, възстановяване и модернизация на обекти за аквакултури са по-подробно описани в Приложение № 1 към от Ръководство на Управляващия орган (Приложение № 22 от УК).
Следователно, инвестиции, свързани с подобряване и възстановяване на воден обект (включително дейности по почистване, подобряване качеството на водата, филтрация и обогатяване с кислород), когато тези инвестиции са насочени към развитието на дейности за отдих и туризъм, без по проекта да е предвидено производство и реализация на продукция от аквакултури са недопустими по горецитираната процедура защото не са пряко свързани с целите на процедурата, а именно да са насочени към изграждането на нови и модернизацията на съществуващи предприятията за аквакултури.
Недопустими за подпомагане са разходите за изграждане на жилищни сгради за всички дейности. Извън дейностите по диверсификация е недопустимо изграждането на помещения, както и на всякакви други сгради и преместваеми обекти, които не обслужват пряко производствения процес на обекта за аквакултури и дейността за диверсификация на производството. В този смисъл разходи за преместваеми екологични капсулни къщи, за чието изграждане не се извършват строително-монтажни работи по изливане на основи, когато проектът е насочен единствено към развитие на дейности за отдих и туризъм са недопустими. 
В допълнение за целите на конкретната процедура, дейностите по диверсификация представляват развитие на друга дейност, която е пряко свързана с основната дейност за производство на аквакултури. 
Разходи за диверсификация на производството на аквакултури са допустими, в случаите когато са съпътстващи разходи към основните инвестиционни разходи, разписани в точки точки 14.1.3.1 до 14.1.3.17 от точка 14.1. „Допустими разходи“ от УК.


ВЪПРОСИ И ОТГОВОРИ
по процедура
чрез подбор на проекти
BG14MFPR001-2.009 „Продуктивни инвестиции и иновации в аквакултурите“, вид дейност „Продуктивни инвестиции и иновации в аквакултурите” по Програма за морско дело, рибарство и аквакултури 2021-2027 (ПМДРА),
одобрени от Ръководителя на Управляващия орган на ПМДРА с докладна записка № 93-3548 от 11.08.2026 г.
 Въпрос с рег. номер: BG14MFPR001-2.009-Q004,
зададен по електронна поща: rilaconsult_group@abv.bg на 06.08.2026,
чрез Информационната система за управление и наблюдение на средствата от Европейските фондове при споделено управление (ИСУН):
Уважаеми дами и господа,
Във връзка с Процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ моля за разяснение относно допустимостта на инвестиции, свързани с повишаване на енергийната ефективност и декарбонизацията на производствената дейност.
Кандидатът разполага с изградена фотоволтаична електроцентрала (ФЕЦ), която обслужва производствената дейност на предприятието.
В тази връзка моля да уточните дали е допустимо да се кандидатства само за закупуване и инсталиране на локални съоръжения за съхранение на електрическа енергия (батерии), без в рамките на проекта да се предвижда изграждане или разширяване на нови мощности за производство на енергия от възобновяеми източници.
Благодаря предварително за предоставеното разяснение.
Радмила Рангелова
Отговор на въпроса:
В т. 14.1.5. Допустими разходи при опростени условия на Условията за кандидатстване (УК) по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ е дадена възможност на кандидатите да подават проектни предложения за закупуване единствено на нови машини, оборудване и съоръжения с размер на безвъзмездната финансова помощ до 51 129,18 евро при опростени правила за кандидатстване. Допустими за финансиране при опростени условия са основните инвестиционни разходи от т. 14.1.3.2 до т. 14.1.3.8, т. 14.1.3.10, т. 14.1.3.11, т. 14.1.3.16 и т. 14.1.3.17.
Кандидатите по този ред подават проектни предложения при облекчен набор от задължителни документи, съгласно т. 24 от Условията за кандидатстване по горецитираната процедура.
В тази връзка е допустимо да се кандидатства само за закупуване и инсталиране на локални съоръжения за съхранение на електрическа енергия (батерии), без в рамките на проекта да се предвижда изграждане или разширяване на нови мощности за производство на енергия от възобновяеми източници тъй като те попадат в обхвата на т. 14.1.3.10 на УК. 
Кандидатите по този ред подават проектни предложения при облекчен набор от задължителни документи, съгласно т. 24 от настоящите Условия за кандидатстване.
Следва да се има предвид, че такъв вид инвестиции са допустими на територията на съществуващо стопанство за аквакултури.

ВЪПРОСИ И ОТГОВОРИ
по процедура
чрез подбор на проекти
BG14MFPR001-2.009 „Продуктивни инвестиции и иновации в аквакултурите“, вид дейност „Продуктивни инвестиции и иновации в аквакултурите” по Програма за морско дело, рибарство и аквакултури 2021-2027 (ПМДРА),

одобрени от Ръководителя на Управляващия орган на ПМДРА с докладна записка № 93-3682/20.08.2026 г.

I. Въпрос с рег. номер: BG14MFPR001-2.009-Q005,
зададен по електронна поща: amkanchev@gmail.com,
на 11.08.2026 г.,
чрез Информационната система за управление и наблюдение на средствата от Европейските фондове при споделено управление (ИСУН):
Уважаеми дами и господа,
Във връзка с процедура BG14MFPR001-2.009 „Продуктивни инвестиции и иновации в аквакултурите“ моля за разяснение относно допустимостта на кандидат при следната конкретна фактическа ситуация.
Потенциалният кандидат е търговско дружество, което стопанисва съществуващ язовир като регистриран обект за производство на аквакултури.
Към 2026 г. обектът разполага с действаща регистрация за аквакултурна дейност в ИАРА, валидно разрешително по Закона за водите с дългосрочен срок на действие и действащо дългосрочно правно основание за стопанисване на водния обект.
През 2026 г. в обекта се извършват реални дейности по стопанисване и възстановяване/осъществяване на аквакултурното производство.
Спецификата на случая е, че дружеството не е осъществявало търговска дейност и няма отчетени приходи през финансовите 2024 и 2025 г.
В тази връзка моля да разясните:
1. При така описаните обстоятелства представлява ли липсата на търговска дейност и приходи през 2024 и 2025 г. основание кандидатът да бъде счетен за недопустим по процедура BG14MFPR001-2.009, независимо че към момента на кандидатстване стопанисва съществуващ и регистриран обект за аквакултури и през 2026 г. в него се извършва реална аквакултурна дейност?
2. С какви конкретни документи следва да бъде доказано за целите на процедурата, че обектът представлява „съществуващо и функциониращо стопанство за аквакултури“?
По-конкретно, достатъчно ли е наличието на:
    • действаща регистрация на обекта за аквакултурна дейност; 
    • валидни документи по Закона за водите; 
    • валидно правно основание за стопанисване/ползване на водния обект; 
    • документи, удостоверяващи реално извършвана дейност през 2026 г., 
или е необходимо задължително да бъде доказано осъществяване на производствена и/или търговска дейност и през предходни приключени финансови години?
3. В случай че липсата на приходи през 2024 и 2025 г. не представлява самостоятелно основание за недопустимост, моля да разясните дали това обстоятелство се отчита единствено при:
    • оценката на икономическата жизнеспособност на бизнес плана; 
    • административния и оперативния капацитет на кандидата; 
    • критериите за техническа и финансова оценка, включително критерия, свързан с дела на приходите от производство на аквакултури. 
Моля, доколкото е възможно, в отговора да бъдат посочени конкретните разпоредби от Условията за кандидатстване и приложимите приложения, на които се основава разяснението.

Благодаря предварително.
Отговор на въпросите:

1. Изискванията за допустимост на кандидатите по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ са посочени в точка 11 „Допустими кандидати на “ Условията за кандидатстване (УК). По – конкретно:
„Кандидатите трябва да отговарят на следните изисквания:
1.1.1. да са вписани в Търговския регистър и регистъра на юридическите лица с нестопанска цел към Агенцията по вписванията;
1.1.2. да са регистрирани като лица, които развъждат и отглеждат риба и други водни организми по реда на чл. 25 от Закона за рибарството и аквакултурите (ЗРА) с обекта за аквакултури, предмет на проектното предложение – в случаите, когато кандидатите са съществуващи и функциониращи стопанства;
1.1.3. да са регистрирани по реда на чл. 137 от Закона за ветеринарномедицинската дейност (ЗВД) с обекта за аквакултури, предмет на проектното предложение - в случаите, когато кандидатите са съществуващи и функциониращи стопанства
ВАЖНО: Кандидатите по настоящата процедура са длъжни да удостоверят на етап кандидатстване, какъв тип предприятие представляват по смисъла на Закона за малките и средните предприятия като попълнят и представят към проектните предложения Декларация за обстоятелствата по чл. 3 и чл. 4 от ЗМСП (Декларация № 2 към Условията за кандидатстване).
Когато проектното предложение е за изграждане на ново стопанство или възстановяване на нефункциониращо стопанство, съществувало някога назад във времето, но нямащо регистрации по т 1.1.2 и 1.1.3, кандидатът следва да представи документите за регистрация по точка 1.1.2 и точка 1.1.3 при подаване на искане за окончателно плащане“.
Във връзка с гореизложеното цитираното от Вас предприятие ще бъде допустим кандидат по процедурата ако отговаря на изискванията, изложени по-горе като липсата на търговска дейност и приходи през 2024 и 2025 г. не са достатъчно основание кандидатът да бъде счетен за недопустим по процедурата.
2. Прилагането на дейностите по процедурата е насочено към изграждането на нови и модернизацията на съществуващи предприятията за аквакултури. В този смисъл, както и в съответствие с отговора на УО на ПМДРА на Ваш въпрос 1, допустими по процедурата са както съществуващи и функциониращи предприятия за производство на аквакултури, така и нови и нефункциониращи стопанства, които чрез реализиране на проекта ще извършват дейности по отглеждане на риба и други водни организми.
За целите на процедурата функциониращо стопанство за производство на риба и други водни организми следва да се разбира като предприятие, извършващо дейности свързани с развъждането и отглеждането на риби и други водни организми или еквивалентни в областта на производството на аквакултури при спазване на законодателните изисквания за извършване на дейността.
Предприятието може да докаже извършваната дейност чрез счетоводни документи, удостоверяващи реално извършвана дейност за периода от регистрацията на предприятието до момента на кандидатстване. 
3. Наличието на приходи на кандидатите през 2024 и 2025 г. не са изискване за допустимост по процедура BG14MFPR001-2.009.
Информация от годишните финансови отчети на кандидатите или от друг легитимен документ, предоставен от кандидата, в случаите, когато не е подавал годишен финансов отчет за изминалите години, преди подаване на подаване на формуляра за кандидатстване се използват от оценителната комисия за присъждане на точки по критериите на етап „Техническа и финансова оценка”, съгласно разписаните изисквания в т. 22 Критерии и методика за оценка на проектните предложения  на УК.
В случай на необходимост, финансовата информация може да се използва от оценителна комисия и в други случаи в процеса на оценката и класирането на проектните предложения по настоящата процедура

II. Въпрос с рег. номер: BG14MFPR001-2.009-Q006,
зададен по електронна поща: rilaconsult_group@abv.bg,
на 12.08.2026 г.,
чрез Информационната система за управление и наблюдение на средствата от Европейските фондове при споделено управление (ИСУН):

Уважаеми дами и господа,
Благодарим Ви за предоставения отговор на поставения от нас въпрос с рег. № BG14MFPR001-2.009-Q004 по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“.  Бихме искали да направим допълнително уточнение към зададения от нас въпрос и да помолим за Вашето становище по следното:
Моля да уточните дали закупуването и инсталирането на локални съоръжения за съхранение на електрическа енергия (батерии), без изграждане или разширяване на мощности за производство на енергия от възобновяеми източници, е допустимо и при кандидатстване по общия ред по процедурата, когато в рамките на същото проектно предложение се предвиждат и други допустими инвестиционни разходи за закупуване на машини, оборудване и/или други активи, попадащи в обхвата на допустимите разходи по т. 14.1.3 от Условията за кандидатстване. 
С други думи, моля да потвърдите дали кандидатът може в рамките на едно проектно предложение:
•	да включи закупуване и инсталиране на локални съоръжения за съхранение на електрическа енергия (батерии) по т. 14.1.3.10;
•	да не предвижда изграждане или разширяване на ФЕЦ или други нови мощности за производство на енергия от възобновяеми източници; и
•	едновременно с това да включи други допустими активи/инвестиции,
като не се възползва от опростения ред по т. 14.1.5, а кандидатства по общия ред на процедурата.
Още веднъж Ви благодаря за предоставеното разяснение!

Радмила Рангелова
Отговор на въпроса:
Закупуването и инсталирането на локални съоръжения за съхранение на електрическа енергия (батерии) към съществуващи производствени мощности на енергия от възобновяеми източници, които обслужват производствената дейност на стопанството за аквакултури, без в рамките на проекта да се предвижда изграждане или разширяване на нови мощности за производство на енергия от възобновяеми източници, по процедура чрез подбор на проекти BG14MFPR001-2.009 „Продуктивни инвестиции и иновации в аквакултурите“ е допустимо при следните условия:
1. Локалните съоръжения за съхранение на електрическа енергия (батерии) трябва да са необходими и пряко свързани с енергийната потребност на стопанството за аквакултури и отговарящи на капацитета и нуждите на стопанството. Те са допустими единствено за задоволяване на потребностите от енергия на обекта за производство на аквакултури (без продажба на енергия в мрежата).
2. Кандидатът следва да покаже какъв е източникът на електрическата енергия, която ще бъде съхранена и да докаже, че локални съоръжения за съхранение на електрическа енергия (батерии), които ще се инсталират към съществуващите производствени мощности на енергия от възобновяеми източници са нужни единствено за задоволяване на потребностите от енергия на обекта за производство на аквакултури (без продажба на енергия в мрежата или друг консуматор на енергия).
3. Капацитетът на съоръженията за съхранение на електрическа енергия (батерии) трябва да съответства на производствените възможности на съществуващите мощности за производство на електроенергия от възобновяеми източници.
В тази връзка кандидатът следва да се съобрази с изискванията на т. 18, 19 и 20 от раздел 24. Списък на документите, които се подават на етап кандидатстване на УК.

Разходите за съоръжения за добиване на енергия от възобновяеми източници (топлинна и/или електроенергия) и инсталирането на локални съоръжения за съхранение на електрическа енергия (батерии) към съществуващи производствени мощности на енергия от възобновяеми източници, които обслужват производствената дейност на предприятието 
трябва да отговарят на изискванията на Условията за кандидатстване по процедура BG14MFPR001-2.009, вкл. на точки 1, 2 и 3 от настоящия отговор и за тях може да се кандидатства при опростени условия съгласно изискванията на т. 14.1.5. „Допустими разходи при опростени условия“ от Условия за кандидатстване или по общия ред по процедурата, когато в рамките на едно проектно предложение се предвиждат и други допустими инвестиционни разходи за закупуване на машини, оборудване и/или други активи, попадащи в обхвата на допустимите разходи по т. 14.1.3 от Условията за кандидатстване.

